B4-1264, 1283, 1291 και 1300/96

Ψήφισμα σχετικά με την αποτυχία των διαπραγματεύσεων για την αλιεία μεταξύ της ΕΕ και της Σενεγάλης

Το Ευρωπαϊκό Κοινοβούλιο,

Α. υπενθυμίζοντας την αποτυχία των διαπραγματεύσεων με τη Σενεγάλη για την ανανέωση της αλιευτικής συμφωνίας η οποία έληξε την 1η Νοεμβρίου 1996,

Β. επισημαίνοντας ότι η διαφωνία αφορά κυρίως τις αλιευτικές δυνατότητες στα χωρικά ύδατα της Σενεγάλης και στην οικονομική αντιστάθμιση την οποία θα πρέπει να καταβάλλει η Ευρώπη στη Σενεγάλη στο πλαίσιο της μελλοντικής αλιευτικής συμφωνίας,

Γ. επισημαίνοντας ότι, μετά την αποτυχία αυτή, διεκόπησαν οι δραστηριότητες των ευρωπαϊκών αλιευτικών πλοίων που προβλέπονταν από τις συμφωνίες αυτές,

Δ. λαμβάνοντας υπόψη ότι η Σενεγάλη εκδήλωνε ανέκαθεν την πρόθεσή της να διασφαλίσει με τον καλύτερο δυνατό τρόπο την ισόρροπη προστασία και αναπαραγωγή των ειδών που διαβιούν στα ύδατά της, προκειμένου να εξασφαλισθεί η βιώσιμη εκμετάλλευση των αλιευτικών της πόρων,

Ε. λαμβάνοντας υπόψη ότι οι τεχνολογίες των ευρωπαϊκών βιομηχανικών σκαφών ενδέχεται να απειλήσουν τη διατήρηση και την ανάπτυξη των εγχώριων αλιευτικών δραστηριοτήτων μικρής κλίμακας, οι οποίες αποτελούν σημαντικό πόρο για τον παράκτιο πληθυσμό της Σενεγάλης, τις οποίες η χώρα αυτή είναι λογικό να θέλει να τις προστατεύσει,

ΣΤ. επισημαίνοντας ότι για τις αναπτυσσόμενες χώρες οι αλιευτικές συμφωνίες αποτελούν σημαντική συμβολή της κοινωνικο-οικονομικής τους ανάπτυξης,

Ζ. υπογραμμίζοντας την αναγκαιότητα να περιληφθούν στις αλιευτικές συμφωνίες με τις αναπτυσσόμενες χώρες οι ρήτρες που αποσκοπούν στη διατήρηση της βιολογικής ισορροπίας των αλιευτικών πόρων καθώς και την υποστήριξη της εγχώριας αλιείας μικρής κλίμακας, εις εφαρμογήν της Τέταρτης Σύμβασης ΑΚΕ- ΕΕ, όπως αναθεωρήθηκε από τη συμφωνία που υπεγράφη στη Νήσο του Αγίου Μαυρικίου στις 4 Νοεμβρίου 1995,

Η. επισημαίνοντας ότι οι αλιευτικές συμφωνίες της Ευρωπαϊκής Ένωσης με τρίτες χώρες αποτελεί σημαντικό στοιχείο της κοινής αλιευτικής πολιτικής και καλύπτει το ένα τέταρτο των αναγκών της Ένωσης σε αλιευτικά προϊόντα,

Θ. εκφράζοντας τη λύπη του για το γεγονός ότι δεν έχει οριστεί ημερομηνία για την επανάληψη των διαπραγματεύσεων,

Το Ευρωπαϊκό Κοινοβούλιο,

1. καλεί τα δύο μέρη να επαναλάβουν τις διαπραγματεύσεις προκειμένου να καταλήξουν σε συμφωνία που θα σέβεται τη διατήρηση των θαλάσσιων πόρων της Σενεγάλης και των γειτονικών παράκτιων χωρών, καθώς επίσης και τα συμφέροντα της εντόπιας αλιείας μικρής κλίμακας, συμφωνία που θα επιτρέψει την επανάληψη των δραστηριοτήτων των ευρωπαϊκών σκαφών[semigr ]

2. ζητεί από την Ευρωπαϊκή Ένωση να δεσμευθεί να μην βλάψει τα συμφέροντα της αλιείας μικρής κλίμακας της Σενεγάλης με τη δραστηριότητα των αλιευτικών σκαφών των κρατών μελών, καθώς και να συμπεριλάβει ειδικές εγγυήσεις για το θέμα αυτό στο νέο πρωτόκολλο[semigr ]

3. καλεί την Κοινότητα να αναγνωρίσει τη σημασία των πελαγικών ειδών για τον αλιευτικό στόλο της Σενεγάλης και για την επισιτιστική ασφάλεια του τοπικού πληθυσμού, και να δεχθεί το δικαίωμα της κυβέρνησης της Σενεγάλης να αποφασίζει το κατά πόσον η εκμετάλλευση των ειδών αυτών θα αποβεί σε βάρος των συμφερόντων της[semigr ]

4. επιμένει ότι οι χρηματοδοτικές αντισταθμίσεις θα πρέπει να χρησιμοποιηθούν σε προγράμματα ανάπτυξης και εκπαίδευσης των αλιέων, καθώς και ότι θα πρέπει να συμπεριληφθούν στη συμφωνία αναπτυξιακά προγράμματα για την αλιεία μικρής κλίμακας[semigr ]

5. ζητεί από την Ευρώπη να δεσμευτεί, τόσο στη Σενεγάλη όσο και αλλού να τηρήσει ποσοστώσεις που δεν απειλούν την επιβίωση των ειδών, την τοπική αλιεία μικρής κλίμακας και τους πληθυσμούς των οποίων η επισιτιστική ασφάλεια εξαρτάται από αυτήν[semigr ]

6. τονίζει τις δυνατότητες που προβλέπονται στο πλαίσιο της Σύμβασης Λομέ και του ΕΤΑ για τη χρηματοδότηση έργων εκσυγχρονισμού της εντόπιας αλιείας των χωρών ΑΚΕ, μέσω ενδεικτικών περιφερειακών και εθνικών προγραμμάτων[semigr ]

7. υπογραμμίζει την ιδιαίτερη σημασία της συνεργασίας στο θέμα αυτό, μεταξύ των κρατών μελών της Ένωσης και των αναπτυσσόμενων χωρών, ιδιαίτερα στο πλαίσιο μικτών επιχειρήσεων[semigr ]

8. καλεί την κυβέρνηση της Σενεγάλης να υποστηρίξει τη συμμετοχή των οργανώσεων αλιέων της Σενεγάλης στη διαχείριση των θαλάσσιων πόρων[semigr ]

9. υπογραμμίζει την ιδιαίτερη σημασία της διατήρησης των αλιευτικών πόρων, τόσο για την επιβίωση και το μέλλον των αλιέων της Ευρωπαϊκής Ένωσης όσο και αυτών από τις αναπτυσσόμενες χώρες, και ζητεί να επαγρυπνά η Επιτροπή ώστε σε κάθε αλιευτική συμφωνία με αναπτυσσόμενη χώρα, πέραν της αξιολόγησης των οικονομικών και εμπορικών πλεονεκτημάτων, να λαμβάνονται υπόψη και τα θέματα αυτά[semigr ]

10. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την κυβέρνηση της Σενεγάλης, τους συμπροέδρους της Συνέλευσης Ίσης Εκπροσώπησης ΑΚΕ-ΕΕ το Γενικό Γραμματέα του ΟΑΕ, και τις κυβερνήσεις της Μαυριτανίας, της Γκάμπιας, της Γουϊνέας-Μπισάου και της Γουϊνέας.